b'\n_START_ARTICLE_\nGoldmanita\n_START_SECTION_\nCaracter\xc3\xadstiques\n_START_PARAGRAPH_\nLa goldmanita \xc3\xa9s un nesosilicat de f\xc3\xb3rmula qu\xc3\xadmica Ca\xe2\x82\x83V\xe2\x82\x82\xc2\xb3\xe2\x81\xba(SiO\xe2\x82\x84)\xe2\x82\x83. Cristal\xc2\xb7litza en el sistema isom\xc3\xa8tric en dodecaedres de fins a 0,1 mm i tamb\xc3\xa9 com a grans anh\xc3\xa8drics. \xc3\x89s de color verd o verd marron\xc3\xb3s. La seva duresa a l\'escala de Mohs \xc3\xa9s 6 a 7. A part dels elements de la seva f\xc3\xb3rmula, pot contenir impureses de crom, mangan\xc3\xa8s i magnesi._NEWLINE_La densitat aproximada (3,74 \xc2\xb1 0,03 g/cm\xc2\xb3) de la goldmanita es va determinar mitjan\xc3\xa7ant la densitat coneguda d\'una soluci\xc3\xb3 Clerici dilu\xc3\xafda en la qual els fragments petits de goldmanita hi quedaven en suspensi\xc3\xb3. Degut a la mida petita dels grans, no es va intentar una determinaci\xc3\xb3 m\xc3\xa9s precisa de la densitat. La densitat calculada (3,737 g/cm\xc2\xb3) concorda amb el valor mesurat aproximat. L\'\xc3\xadndex de refracci\xc3\xb3 es va trobar per immersi\xc3\xb3, 1.821 \xc2\xb1 0.001, fent servir llum de sodi i ajustant les difer\xc3\xa8ncies degudes als petits canvis de temperatura. La vora de la cel\xc2\xb7la de la goldmanita t\xc3\xa9 una longitud de 12,011 \xc3\x85, mesurada mitjan\xc3\xa7ant an\xc3\xa0lisi de difracci\xc3\xb3 de pols de raigs X._NEWLINE_Segons la classificaci\xc3\xb3 de Nickel-Strunz, la goldmanita pertany a "9.AD - Nesosilicats sense anions addicionals; cations en [6] i/o major coordinaci\xc3\xb3" juntament amb els seg\xc3\xbcents minerals: larnita, calcio-olivina, merwinita, bredigita, andradita, almandina, calderita, grossul\xc3\xa0ria, henritermierita, hibschita, hidroandradita, kato\xc3\xafta, kimzeyita, knorringita, majorita, morimoto\xc3\xafta, vogesita, schorlomita, spessartina, uvarovita, wadalita, holtstamita, kerimasita, toturita, momoi\xc3\xafta, eltyubyu\xc3\xafta, coffinita, hafn\xc3\xb3, torita, thorogummita, zirc\xc3\xb3, stetindita, huttonita, tombarthita-(Y), eulitina i reidita.\n_START_SECTION_\nFormaci\xc3\xb3 i jaciments\n_START_PARAGRAPH_\nLa goldmanita de la localitat tipus (Mina Sandy, Nou M\xc3\xa8xic, Estats Units) va ser trobada en argila rica en vanadi en un dip\xc3\xb2sit d\'urani-vanadi metamorfosada en gres calcari._NEWLINE_A m\xc3\xa9s de la localitat tipus, la goldmanita ha estat trobada a Coat-an-Noz, Costes del Nord, Fran\xc3\xa7a; en el nucli d\'una perforaci\xc3\xb3 del mar del Nord; a Klatovy, Rep\xc3\xbablica Txeca; a Ishimskaya Luka, al nord del Kazakhstan; al complex Slyudyanka, muntanyes de Sayan, prop de la regi\xc3\xb3 del llac Baikal a R\xc3\xbassia; i a la mina Yamato, Prefectura de Kagoshima, Jap\xc3\xb3. Tamb\xc3\xa9 ha estat trobada a les pissarres negres met\xc3\xa0l\xc2\xb7liques de la pen\xc3\xadnsula de Corea; i a les localitats seg\xc3\xbcents: Marvel Loch, Austr\xc3\xa0lia Occidental, Austr\xc3\xa0lia; Reppia, G\xc3\xa8nova, It\xc3\xa0lia; Fotadrevo, Toliara, Madagascar; Karibib, Erongo, Nam\xc3\xadbia; Vinstradalen, S\xc3\xb8r-Tr\xc3\xb8ndelag, Noruega; Pezinok, Bratislava, Eslov\xc3\xa0quia; Comtat Carbon, Wyoming, Comtat Sussex, Nova Jersey i comtat Decatur, Kansas, Estats Units; Uchkuduk, Desert Kyzylkum, Uzbekistan; i Taibai, Shaanxi, i Yuhang i Jiand, Zhejiang, Xina. A Catalunya s\'ha trobat a la Coma Fosca, la Roca de Ponent i Sant Miquel, totes tres localitats al Monestir de Poblet, Conca de Barber\xc3\xa0, Tarragona.'